Di historisch Altstadt vu Lindou lyt uf dr glychnamige Insle im Bodesee, wu ne Flechi vu 0,68 km² un rund 3.000 Yywohner het.[1] Friejer isch d Yywohnerzahl vu dr Insle vil greßer gsi, bi dr Volkszellig am 16. Juni 1925 z. B. 5.968. D Insle isch dur e Damm un e Bruck mit em Feschtland verbunde. Zue Lindou ghert au di chlai Insle Hoy un d Galgeinsle (hit e Halbinsle). Derzue het s e Fels im Winkel zwisch em Yysebahndamm un em Parkblatz uf dr Hintere Insle, dr Hexestoi, wu zmaischt unter Wasser lyt un mit eme Seezaiche gchännzaichnet isch. S git e Legänd um dää un e zwete, chlainere Hexestoi im Remerbad us dr iro-schottische Missionarszyt mit em Gallus un em Columban.